# Trijumf volje

| Trijumf volje |
| --- |
| scena iz filma |
| Režija | Leni Riefenstahl |
| Producent | Leni Riefenstahl |
| Scenario | Leni Riefenstahl Walter Ruttmann |
| Uloge | Adolf Hitler Heinrich Himmler Hermann Göring Joseph Goebbels ostali nacistički vođe 30.000 statista |
| Muzika | Herbert Windt Richard Wagner |
| Fotografija | Sepp Allgeier Franz Weihmayr |
| Montaža | Leni Riefenstahl |
| Studio | Reichsparteitag-Film |
| Distribucija | Universum Film AG |
| Premijera | 28. marta 1935 (1935-03-28) |
| Trajanje | 114 min. |
| Zemlja |  Njemačka |
| Jezik | njemački |

Triumph des Willens (srpskohrvatski: *Trijumf volje*) je njemački dokumentarni film snimljen 1935. u režiji Leni Riefenstahl, poznat kao jedan od najuticajnijih, ali vjerojatno i najkontroverznijih dokumentarnih fllmova svih vremena.

Film prikazuje 6. kongres (Reichsparteistag) tada vladajuće Nacističke stranke održan od 5. do 10. septembra 1934. u Nürnbergu, te sadrži scene govora nacističkih vođa Adolfa Hitlera, Rudolfa Hessa i Juliusa Streichera te spektakularne parade i masovne zborove pripadnika stranačkih paravojnih formacija Sturmabteilung (SA) i Schutzstaffel (SS). Koristeći najnovija dostignuća filmske tehnike, ali i veliki talent da stvori dojmljive prizore, Rifenstahl je preko ekrana uspjela prenijeti poruku kongresa o tome da Njemačka pod vodstvom novih nacističkih vlastodržaca vraća status velike sile. *Trijumf volje* je postigao veliku gledanost u Njemačkoj, ali je imao i povoljne kritike izvan nje, te se često navodi kao jedan od najimpresivnijih i najuspješnijih primjera propagandnog filma.

Rifenstahl je, prema kasnijim vlastitim tvrdnjama, prilično nevoljko pristala na projekt, s obzirom da nije imala iskustava s dokumentarnim filmom. Hitleru se, međutim, bio dopao njen igrani film *Das Blaue Licht* te je nakon dolaska na vlast 1933. inzistirao da upravo ona snimi film o kongresu njegove stranke. Rifenstahl je pristala i na 5. kongresu, također održanom u Nürnbergu u ljeto 1933. godine, snimila *Der Sieg des Glaubens*. Taj je film, međutim, sljedeće godine završio u "bunkeru" nakon Noći dugih noževa, s obzirom da je glavna zvijezda bio u toj čistki likvidirani Ernst Röhm.

*Triumph des Willens* se u mnogo čemu naslanjao na iskustva stečena u tom projektu, a Rifenstahl je prilikom snimanja imala potpunu podršku Hitlera i njegove stranke. Angažirano je preko stotinu snimatelja i tehničara, a čak su ulice Nürnberga pregrađene i preuređene kako bi se ekipi olakšao rad.

Riefenstahl je nakon završetka drugog svjetskog rata zbog ovog filma neko vrijeme završila u zatvoru zbog pomaganja nacističkom režimu, a u današnjoj Njemačkoj je dan-danas zabranjeno njegovo prikazivanje. Usprkos toga, imao je snažan uticaj na brojne filmaše širom svijeta. Jedan od najpoznatiji je bio američki režiser Frank Capra, koji je tvrdio da je njegov ciklus ratnih propagadnih dokumentaraca *Why We Fight* nastao kao svojevrsni odgovor na *Trijumf volje*.

## Izvori

## Literatura

* Cheshire, Ellen (2000). „Leni Riefenstahl: Documentary Film-Maker Or Propagandist?”. *Kamera*. Arhivirano iz originala na datum 2005-12-17. Pristupljeno 2013-10-01.
* Kershaw, Ian (1987). *The Hitler Myth*. Oxford, NY: Oxford University Press. str. 48–49. ISBN 0-19-821964-4.
* Shirer, William. *Berlin Diary: The Journal of a Foreign Correspondent 1934-1941*. New York, Alfred A. Knopf, 1941. Includes a contemporary account of the 1934 Nuremberg rally.
* Smith, David Calvert (1990). *Triumph of the Will: A Film by Leni Riefenstahl*. Richardson, TX: Celluloid Chronicles Press. Arhivirano iz originala na datum 2002-02-20. Pristupljeno 2013-10-01.  (Complete Screenplay)
* Welch, David (1993). *The Third Reich Politics and Propaganda*. New Fetter Lane, London: Routledge. str. 65–72. ISBN 0-415-09033-4.

## Vanjske veze

* *Trijumf volje* na sajtu IMDb
* Das Blaue Licht: The Art of Leni Riefenstahl Arhivirano 2002-09-07 na Wayback Machine-u, an unofficial biographical website endorsed by the Riefenstahl Estate
* *Triumph of the Will* Screenplay by Leni Riefenstahl Arhivirano 2003-06-22 na Wayback Machine-u at DasBlaueLicht.net
* Hinter den Kulissen des Reichsparteitag-Films, Riefenstahl's 1935 book on the making of the film with many photographs (`de`)
* *Triumph of the Will*, available for download at Internet Archive
* "Lambeth Walk" - YouTube video of the Lambeth Walk British propaganda spoof